X'inhu l-Indiċi tal-Ekonomija u s-Soċjetà Diġitali, u xi jkejjel? L-Indiċi tal-Ekonomija u s-Soċjetà Diġitali (DESI) huwa rapport annwali ppubblikat mill-Kummissjoni Ewropea li jimmonitorja l-progress tal-Istati Membri tal-UE fil-qasam diġitali. Dan ir-rapport jinkludi profili tal-pajjiżi li jgħinu lill-Istati Membri jidentifikaw l-oqsma għal azzjoni prijoritarja, u kapitli tematiċi li jipprovdu analiżi fil-livell tal-UE fl-erba' oqsma prinċipali tal-politika li jiġbru flimkien 33 indikatur: 1 Kapital uman Il-ħiliet tal-utenti tal-internet u l-ħiliet diġitali avvanzati 2 Konnettività L-użu tal-broadband fiss, il-kopertura tal-broadband fiss, il-broadband mobbli u l-prezzijiet tal-broadband 3 Integrazzjoni tat-teknoloġija diġitali Id-diġitalizzazzjoni tan-negozji u l-kummerċ elettroniku 4 Servizzi pubbliċi diġitali Il-gvern elettroniku Id-DESI tal-2021 ġie adattat biex jirrifletti l-Kumpass għad-Deċennju Diġitali, li jistipula l-ambizzjoni tal-Ewropa fil-qasam diġitali, filwaqt li jistabbilixxi viżjoni għat-trasformazzjoni diġitali u miri konkreti għall-2030 fl-erba' punti kardinali: il-ħiliet, l-infrastrutturi, it-trasformazzjoni diġitali tan-negozji, u d-diġitalizzazzjoni tas-servizzi pubbliċi. Il-Perkors għad-Deċennju Diġitali, il-programm ta' politika propost fil-15 ta' Settembru 2021, jistabbilixxi għamla ġdida ta' governanza mal-Istati Membri, permezz ta' mekkaniżmi ta' kooperazzjoni annwali bejn l-istituzzjonijiet tal-UE u l-Istati Membri biex jiġi żgurat li jiksbu l-ambizzjonijiet b'mod konġunt. Barra minn hekk, il-monitoraġġ tal-miri tad-Deċennju Diġitali se jiġi assenjat lid-DESI. B'hekk issa, l-indikaturi tad-DESI huma strutturati madwar l-erba' punti kardinali tal-Kumpass għad-Deċennju Diġitali. Ir-rapporti tal-pajjiżi tad-DESI jinkorporaw ħarsa ġenerali mqassra tal-investimenti u r-riformi diġitali fil-Pjanijiet għall-Irkupru u r-Reżiljenza għat-22 pjan li diġà approvat il-Kummissjoni. L-Istati Membri tal-UE impenjaw ruħhom li jonfqu mill-inqas 20 % tal-allokazzjonijiet nazzjonali tagħhom fil-Pjan għall-Irkupru u r-Reżiljenza għall-qasam diġitali, u s'issa l-Istati Membri qed jilħqu din il-mira jew qed jaqbżuha sew. X'inhi l-prestazzjoni ġenerali tal-Istati Membri tal-UE fil-qasam diġitali skont id-DESI ta' din is-sena? L-aktar progress sinifikanti meta mqabbel mas-sena l-oħra jidher fl-Irlanda u d-Danimarka, u warajhom fin-Netherlands, Spanja, l-Iżvezja u l-Finlandja. Dawn il-pajjiżi għandhom ukoll prestazzjoni ferm aqwa mill-medja tad-DESI tal-UE, abbażi tal-punteġġi tagħhom fid-DESI tal-2021. L-Indiċi tal-Ekonomija u s-Soċjetà Diġitali – il-progress tal-Istati Membri, 2016-2021 Sors: id-DESI 2021, il-Kummissjoni Ewropea. B'mod ġenerali, id-Danimarka, il-Finlandja, l-Iżvezja u n-Netherlands għandhom l-aktar ekonomiji diġitali avvanzati fl-UE, u warajhom l-Irlanda, Malta u l-Estonja. Ir-Rumanija, il-Bulgarija u l-Greċja għandhom l-inqas punteġġi tad-DESI. L-Indiċi tal-Ekonomija u s-Soċjetà Diġitali, 2021 Sors: id-DESI 2021, il-Kummissjoni Ewropea. Kapital uman Bħala parti mill-impenji ppreżentati fil-Kumpass Diġitali tal-UE għall-2030, il-mira għall-ħiliet diġitali hija li mill-inqas 80 % taċ-ċittadini tal-UE jkollhom ħiliet diġitali bażiċi sal-2030. Fl-2019, 84 % tan-nies użaw l-internet regolarment iżda 56 % biss kellhom mill-inqas xi ħiliet diġitali bażiċi. Il-biċċa l-kbira tal-popolazzjoni tal-UE m'għandhiex ħiliet diġitali, iżda jeżistu differenzi speċifiċi skont il-pajjiż: in-Netherlands u l-Finlandja huma minn ta' quddiem f'dan il-qasam, filwaqt li l-Bulgarija u r-Rumanija għadhom lura. Barra minn hekk, ir-rata ta' 56 % tal-popolazzjoni li għandha ħiliet diġitali hija biss żieda żgħira (żewġ punti perċentwali) mill-2015, u din tirrappreżenta rata ta' tkabbir annwali ta' 0.9 % biss. Din ir-rata ta' tkabbir jeħtieġ titrippla biex tintlaħaq il-mira ta' 80 % sal-2030. Skont il-Komunikazzjoni dwar il-Kumpass Diġitali għall-2030, l-għadd ta' speċjalisti fl-ICT fl-UE għandu jilħaq mill-inqas l-20 miljun sal-2030, meta mqabbel mat-8.4 miljuni fl-2020 (jiġifieri 4.3 % tal-forza tax-xogħol). Minkejja li ilu jkun hemm tkabbir kostanti sa mill-2013, hemm bżonn li jitħaffef il-pass biex tintlaħaq din il-mira. Il-pijunieri evidenti f'din il-kategorija li għandhom l-akbar proporzjon ta' speċjalisti fl-ICT fil-forza tax-xogħol tagħhom huma l-Finlandja b'7.6 % u l-Iżvezja b'7.5 % tal-forza tax-xogħol. Konnettività Il-Kumpass Diġitali għall-2030 jistabbilixxi wkoll il-mira li n-networks tal-gigabits iridu jkunu disponibbli għal kulħadd sal-2030. Skont id-data mill-2020, 59 % biss tal-unitajiet domestiċi jistgħu jibbenefikaw minn konnettività fissa tan-network b'kapaċità għolja ħafna (VHCN) bil-potenzjal li toffri konnettività tal-gigabits. Il-VHCN rurali tjieb ukoll – minn 22 % fl-2019 għal 28 % fl-2020 – iżda għad hemm distakk kbir bejn iċ-ċifri rurali u dawk nazzjonali. Malta, il-Lussemburgu, id-Danimarka u Spanja huma l-pijunieri Ewropej fir-rigward tal-kopertura totali tal-VHCN (ilkoll b'aktar minn 90 % tad-djar koperti). Għall-kuntrarju ta' dan, fil-Greċja, inqas minn wieħed minn kull ħames unitajiet domestiċi għandhom aċċess għal VHCN. Sal-2030, l-UE għandha l-għan li ż-żoni popolati kollha jkollhom kopertura tal-5G. Minn nofs l-2020 beda l-varar tan-network kummerċjali tal-5G fi 13-il Stat Membru, u l-kopertura laħqet l-14 % fil-livell tal-UE. In-Netherlands u d-Danimarka huma l-aktar pajjiżi avvanzati f'dan il-qasam, b'kopertura ta' 80 %. L-assenjar tal-ispettru tal-5G f'kull pajjiż huwa prekondizzjoni għat-tnedija kummerċjali tal-5G, u sal-31 ta' Awwissu 2021, 25 Stat Membru kienu diġà assenjaw l-ispettru tal-5G f'mill-inqas wieħed mit-tliet baned pijunieri tal-5G. Integrazzjoni tat-teknoloġija diġitali L-għan tal-Kumpass Diġitali tal-UE huwa li sal-2030, mill-inqas 90 % tal-intrapriżi żgħar u medji (SMEs) fl-UE jużaw it-teknoloġiji diġitali fil-livell tal-intrapriża. Fl-2020, 60 % biss tal-SMEs kienu adottaw teknoloġiji diġitali. Id-Danimarka u l-Finlandja diġà huma viċin ħafna l-mira tal-UE bi 88 %, filwaqt li l-Bulgarija u r-Rumanija qed jaqgħu lura (33 %). It-tieni mira għall-għaxar snin li ġejjin: sal-2030, mill-inqas 75 % tal-kumpaniji għandhom jużaw it-teknoloġiji diġitali, bħall-Intelliġenza Artifiċjali (AI), il-cloud u t-teknoloġiji tal-big data. Id-DESI tal-2021 juri li filwaqt li n-negozji qed isiru dejjem aktar diġitalizzati, l-użu tat-teknoloġiji diġitali avvanzati għadu baxx; pereżempju, kumpanija minn kull erbgħa biss tuża l-AI jew il-cloud computing, u 14 % biss jużaw il-big data. F'dan il-qasam, il-Finlandja u l-Iżvezja huma fuq quddiem fl-użu tal-cloud, Malta u n-Netherlands fil-big data,u ċ-Ċekja u l-Awstrija fl-AI. Is-servizzi pubbliċi diġitali Il-Kumpass Diġitali jistabbilixxi l-mira li s-servizzi pubbliċi ewlenin kollha għaċ-ċittadini u n-negozji għandhom ikunu kompletament online sal-2030. Dawn is-servizzi ewlenin ikopru firxa wiesgħa li tvarja pereżempju mill-istudju sax-xiri ta' karozza jew il-ftuħ ta' negozju. Id-DESI jimmonitorja l-forniment online tas-servizzi pubbliċi billi jagħti punteġġ lil kull Stat Membru dwar jekk huwiex possibbli jew le li kull pass tas-servizzi ewlenin jitlesta kompletament online. L-Estonja, id-Danimarka, il-Finlandja u Malta għandhom l-ogħla punteġġi fid-DESI għas-servizzi pubbliċi diġitali, filwaqt li r-Rumanija u l-Greċja għandhom l-inqas. Fl-2020, 64 % tal-utenti tal-internet interaġixxew online mal-amministrazzjoni pubblika, meta mqabbla ma' 58 % fl-2015. Id-disponibbiltà online tas-servizzi pubbliċi kibret b'mod kostanti matul l-aħħar deċennju, u tħaffet ħafna minħabba l-pandemija tal-COVID-19, li matulha l-interazzjoni diġitali saret prevalenti. Għadd ta' Stati Membri diġà jinsabu viċin din il-mira, iżda l-progress mhuwiex uniformi fost l-Istati Membri u fi ħdanhom, bil-probabbiltà li ċ-ċittadini jkollhom inqas servizzi online milli għandhom in-negozji. Il-miri tal-UE għad-Deċennju Diġitali għall-2030 kif inhuma riflessi fid-DESI ta' din is-sena, u x'se jinbidel fis-snin li ġejjin? 11 mit-33 indikatur tad-DESI tal-2021 ikejlu l-progress li sar b'rabta ma' xi miri tal-Kumpass Diġitali. Iktar 'il quddiem, id-DESI se jkompli jiġi allinjat mal-Kumpass Diġitali biex jiġi żgurat li fir-rapport jitqiesu l-miri kollha. Bħala parti mill-kooperazzjoni strutturata mal-Istati Membri li hemm fil-proposta dwar il-programm ta' Politika “Perkors għad-Deċennju Diġitali”, tissemma sistema ta' monitoraġġ ibbażata fuq id-DESI li tkejjel il-progress lejn il-miri għall-2030, li magħha jinhemeż rapport annwali dwar l-“Istat tad-Deċennju Diġitali” li jkun jinkludi evalwazzjoni tal-Kummissjoni dwar il-progress, u għadd ta' rakkomandazzjonijiet għal azzjonijiet. Il-miri tal-Kumpass Diġitali fid-DESI tal-2021 fir-rigward tal-erba' dimensjonijiet tal-indiċi Dimensjoni tad-DESI Indikaturi tad-DESI relatati mal-miri tal-Kumpass Diġitali Mira tad-Deċennju Diġitali għall-2030 1 Kapital uman Mill-inqas ħiliet diġitali bażiċi Speċjalisti fl-ICT Speċjalisti nisa fl-ICT Speċjalisti fl-ICT: 20 miljun u konverġenza bejn il-ġeneri Ħiliet Diġitali Bażiċi: mill-inqas 80 % tal-popolazzjoni 2 Konnettività Gigabit għal kulħadd (Kopertura fissa tan-network b'kapaċità għolja ħafna) Kopertura tal-5G Konnettività: Gigabit għal kulħadd, 5G kullimkien Semikondutturi mill-aktar avvanzati: sehem doppju tal-UE fil-produzzjoni globali Data - Edge u Cloud: 10,000 nodu tal-edge sigur ħafna u newtrali għall-klima Computing: l-ewwel kompjuter b'aċċellerazzjoni quantum 3 Integrazzjoni tat-teknoloġija diġitali SMEs b'livell bażiku ta' intensità diġitali AI Cloud Big data Użu tat-teknoloġija: 75 % tal-kumpaniji tal-UE jużaw Cloud/AI/big data Innovaturi: tkabbir ta' negozji li qed jespandu u finanzjament biex jirdoppjaw il-unicorns fl-UE Dawk li jadottaw tard: aktar minn 90 % tal-SMEs jilħqu mill-inqas livell bażiku ta' intensità diġitali 4 Servizzi pubbliċi diġitali Servizzi pubbliċi diġitali għaċ-ċittadini Servizzi pubbliċi diġitali għan-negozji Servizzi pubbliċi ewlenin: 100 % online e-Saħħa: 100 % taċ-ċittadini b'aċċess għar-rekords mediċi Identità diġitali: 80 % taċ-ċittadini jużaw ID diġitali Din is-sena se tippubblikaw l-Indiċi Internazzjonali tal-Ekonomija u s-Soċjetà Diġitali (id-DESI)? M'aħniex se nippubblikaw id-DESI għax dan jiġi ppubblikat kull sentejn biss. L-aħħar rapport tad-DESI ġie ppubblikat fl-2020. X'inhuma s-sorsi tad-data? Il-maġġoranza tal-indikaturi tad-DESI ġejjin mill-Eurostat, l-Uffiċċju tal-Istatistika tal-Unjoni Ewropea. Uħud mill-indikaturi tal-broadband jinġabru mis-servizzi tal-Kummissjoni Ewropea mingħand l-Istati Membri permezz tal-Kumitat tal-Komunikazzjonijiet. Xi indikaturi oħrajn, bħal xi indikaturi tal-gvern elettroniku u tal-broadband, huma bbażati fuq data miksuba minn studji mħejjija għall-Kummissjoni. Il-lista sħiħa tal-indikaturi, tad-definizzjonijiet eżatti u tas-sorsi hija disponibbli hawnhekk. Id-data kontributorja tittieħed ukoll mill-eGovernment Benchmark 2021, li jistħarreġ iċ-ċittadini f'36 pajjiż Ewropew dwar l-użu tagħhom tas-servizzi diġitali tal-gvern. Il-Kummissjoni qed tippubblika wkoll it-tabella ta' valutazzjoni dwar in-nisa fil-qasam diġitali għall-2021, u din tikkonferma li għad hemm disparità sostanzjali bejn il-ġeneri fil-ħiliet diġitali speċjalizzati. 19 % biss tal-ispeċjalisti fl-ICT u madwar terz tal-gradwati fix-xjenza, fit-teknoloġija, fl-inġinerija u fil-matematika huma nisa. Rapport rilevanti ieħor ippubblikat illum huwa sħarriġ dwar il-kontribut tal-ICT għall-azzjonijiet tas-sostenibbiltà ambjentali tal-intrapriżi tal-UE, u dan juri li aktar minn nofs il-kumpaniji mistħarrġa qalu li jużaw soluzzjonijiet tal-ICT biex inaqqsu l-impronta ambjentali tagħhom. Illum il-Kummissjoni qed tippubblika wkoll studju dwar il-Prezzijiet tal-Broadband Mobbli u Fiss fl-Ewropa għall-2020, il-Kopertura tal-Broadband sa Ġunju 2020, u dwar il-pjanijiet nazzjonali għall-broadband. Kif inhu kkalkulat il-punteġġ tad-DESI? Biex tikkalkula l-punteġġ ġenerali tal-pajjiż, il-Kummissjoni tagħti ponderazzjoni speċifika lil kull sett u subsett ta' indikaturi. Il-ponderazzjonijiet huma assenjati wkoll fil-livell tas-subdimensjoni u tal-indikatur individwali. Meta mqabbel mal-edizzjoni preċedenti tar-rapport, il-broadband mobbli għandu ponderazzjoni akbar għax issa l-indiċi jinkludi l-kopertura tal-5G. Għall-integrazzjoni tad-dimensjoni tat-teknoloġija diġitali, żdiedet subdimensjoni ġdida biex tkun tista' tiġi rrapportata l-mira dwar l-intensità diġitali. Barra minn hekk, żdiedet il-ponderazzjoni tat-teknoloġiji diġitali għas-subdimensjoni tan-negozji peress li din is-subdimensjoni tinkludi tliet indikaturi li jkejlu l-miri tal-Kumpass Diġitali għall-2030. Il-maġġoranza tal-indikaturi individwali f'kull subdimensjoni tqiesu bl-istess importanza u għalhekk kellhom l-istess ponderazzjoni fis-subdimensjoni rispettiva. Madankollu, l-indikaturi li jkejlu l-miri tal-Kumpass Diġitali għall-2030 tqiesu li għandhom importanza akbar u għalhekk għandhom ponderazzjonijiet doppji fis-subdimensjoni tagħhom. Aktar dettalji huma disponibbli fin-nota metodoloġika tad-DESI. Inbidel xi ħaġa fejn tidħol il-metodoloġija meta mqabbel mal-edizzjoni tal-2020 tad-DESI? L-istruttura tad-DESI ġiet allinjata mal-erba' punti kardinali tal-Kumpass Diġitali, u l-lista tal-indikaturi ġiet riveduta biex tkun tinkludi kemm jista' jkun indikaturi proposti fil-Kumpass Diġitali. Għaliex m'għadkomx tinkludu l-indikatur dwar “l-użu tal-internet” bħalma kontu tagħmlu fis-snin preċedenti? Id-dimensjoni dwar l-użu tal-internet tneħħiet mill-analiżi ta' din is-sena bħala wieħed mill-oqsma ewlenin tal-politika peress li l-istruttura tad-DESI ġiet allinjata biex tkun tirrifletti dik tal-Kumpass Diġitali. Madankollu, l-indikaturi li kienu rrapportati f'din id-dimensjoni tal-indiċi għadhom jinġabru u jiġu ppubblikati fl-għodda tal-viżwalizzazzjoni tad-data. Il-pjanijiet tal-RRF kif inhuma riflessi fl-analiżi li ppubblikajtu? Ir-rapporti tal-pajjiżi tad-DESI janalizzaw il-prestazzjoni tal-Istati Membri tal-UE abbażi tal-indiċi, jidentifikaw l-isfidi ewlenin tagħhom, u wara jiddeskrivu l-aktar inizjattivi ta' politika diġitali importanti għal kull pajjiż. Minħabba l-iskala u l-importanza tal-RRF, u r-rwol kruċjali li dan il-finanzjament jista' jkollu fl-indirizzar ta' dawn l-isfidi, ir-rapporti tal-pajjiżi tad-DESI jinkludu sommarju tal-aspetti diġitali tal-pjanijiet nazzjonali għall-irkupru u r-reżiljenza, meta dawn ikunu ġew approvati. Meta se tippubblikaw l-informazzjoni dwar l-Istati Membri tal-UE li fadal fir-rigward tal-RRF? Malli l-Kummissjoni tlesti l-analiżi ta' xi pjan nazzjonali għall-irkupru u r-reżiljenza, din tippubblika l-valutazzjoni tagħha. Stqarrija għall-istampa - L-Indiċi tal-Ekonomija u s-Soċjetà Diġitali, 2021 progress ġenerali fit-tranżizzjoni diġitali, iżda hemm bżonn ta' sforzi ġodda fl-UE kollha L-Indiċi tal-Ekonomija u s-Soċjetà Diġitali Il-prestazzjoni tal-pajjiżi fil-qasam diġitali Għodda tal-Viżwalizzazzjoni tad-Data Il-Metodoloġija tad-DESI tal-2021 Rapport PREDICT dwar il-Fatti Ewlenin, tal-2021: l-aktar ċifri reċenti mill-ICT u mill-R&D Il-Komunikazzjoni: Insawru l-Futur Diġitali tal-Ewropa